text: Billig bus-billet til kultur
  15 juli 2013 kl. 12.57
  Esbjerg og Sydtrafik samarbejder om en ny billig kampagnebilligt til bybusser til kulturelle begivenheder i byen. Billetten kan kun købe på en mobil-telefon.
  Kampagnebilletten koster 20 kr. Første gang, man kan få glæde af de nye billetter, er under Esbjerg Festuge fra 9. til 17. august. Næste gang er den 30. august under Idrætsnatten, og ved Kulturnatten 11. oktober kan man igen købe en kampagnebillet.
  Esbjerg Kommune håber med initiativet at få sat fokus både på bybusserne og på kulturelle arrangementer.
  Aftalen med Sydtrafik åbner mulighed for, at arrangører kan aftale eventbilletter eller dagsbilletter til og fra bestemte arrangementer. Man vil kunne tilbyde en billigere rejse på afgange, som ligger udenfor myldretid eller på mindre benyttede ruter. Den kan kun købes og benyttes på en bestemt ugedag, f. eks. lørdag.
  For de rejsende er der visse fordele. F.eks. giver kampagnebilletter mulighed for ubegrænset antal rejser inden for det tidsrum, billetten er gyldig. De gælder i et bestemt område - og er uafhængige af antal zoner.
  Kampagnebilletterne kan kun købes via SMS eller med Sydtrafiks særlige mobil-applikation til smartphones.
  